તિરુવનંતપુરમ: કેરળ છેલ્લા 100 વર્ષના ઈતિહાસમાં ન આવ્યું હોય તેવા પૂરનો સામનો કરી રહ્યું છે. સીએમ પિનરાઈ વિજયને જણાવ્યું કે, મે મહિનાથી લઈને અત્યાર સુધીમાં 324 લોકોના મોત થઈ ચૂક્યા છે. રાજ્યમાં થઈ રહેલા ભારે વરસાદથી લગભગ 2 લાખ 23 હજાર લોકો બેઘર થયા છે. આ લોકો લગભગ 1,568 રાહત કેમ્પોમાં આશરો લઈ રહ્યા છે. દરમિયાનમાં પંજાબ સરકારે કેરળ માટે 10 કરોડ રૂપિયા રાહત ફંડમાં આપવાની જાહેરાત કરી છે. પૂર પ્રભાવિત કેરળ માટે પંજાબના મુખ્યમંત્રી અમરિંદર સિંહ દ્વારા જાહેર કરાયેલા 5 કરોડ રૂપિયા મુખ્યમંત્રી રાહત ફંડ અને બીજા 5 કરોડ રૂપિયા ભોજન અને જરૂરી વસ્તુઓના રૂપમાં મોકલવામાં આવશે.